यूपी निकाय चुनाव की तारीखों का एलान, 4 और 11 मई को डाले जाएंगे वोट
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar: इंद्रप्रस्थ गैस लिमिटेड (IGL) ने 9 अप्रैल से CNG की कीमतों में कमी की है। नेपाल की राजधानी काठमांडू में भूकंप का झटका, तीव्रता 4.1 रही।
उत्तर प्रदेश निकाय चुनावों की तारीखों का एलान कर दिया है। जानकारी के मुताबिक चुनाव दो चरणों में होगा। 4 और 11 मई को डाले जाएंगे वोट। वहीं, 13 मई को नतीजे आएंगे।
आज की अन्य बड़ी खबरें...
इंडियन नेवी के जहाज INS ब्रह्मपुत्र पर हादसा, जवान की मौत
इंडियन नेवी के जहाज INS ब्रह्मपुत्र पर 8 अप्रैल को ऑपरेशन के दौरान हुए हादसे में नेवी के एक जवान की मौत हो गई। हादसे में 23 साल के मोहित हल आर्टिफिसर 4 की मौत हुई है। नेवी ने हादसे की जांच के लिए बोर्ड ऑफ इंक्वायरी के आदेश दे दिए हैं।
नगालैंड के दीमापुर में आग लगी, एक महिला की मौत 250 घर जलकर खाक
नगालैंड के दीमापुर जिले के बर्मा कैंप में रविवार को भीषण आग लग गई। इसमें एक महिला की मौत हो गई और लगभग 900 लोग बेघर हो गए। कई लोग घायल भी हुए हैं। आग ईस्ट ब्लॉक में दोपहर करीब 12 बजे लगी। आग में छप्पर से बने करीब 260 कच्चे घर जलकर खाक हो गए।
राहुल गांधी के खिलाफ मानहानि का केस दर्ज कराएंगे असम के सीएम हेमंत बिस्वा सर्मा
असम के मुख्यमंत्री हेमंत बिस्वा सर्मा ने कहा कि वे कांग्रेस नेता राहुल गांधी के खिलाफ मानहानि का केस दर्ज कराएंगे। बता दें कि राहुल गांधी ने शनिवार को अडाणी के मुद्दे सवाल उठाए थे। उन्होंने कांग्रेस के पूर्व 5 नेताओं को भी अडाणी से जोड़ा था। उन्होंने ट्विटर पर एक फोटो शेयर की।
इसमें वर्ड प्ले पजल के जरिए पांच नेताओं के नाम का जिक्र किया गया था। जिसमें अडाणी (ADANI) के 'A' अक्षर के साथ गुलाम (नबी आजाद), D अक्षर के साथ सिंधिया (ज्योतिरादित्य), 'A' के साथ किरण (रेड्डी), 'N' के साथ हिमंता (बिस्व सरमा) और 'I' के साथ अनिल (एंटनी) लिखा गया था।
प्रियांशु राजावत ने जीता ऑरलियन्स मास्टर्स, मैग्नस जोहानसन को 21-15, 19-21, 21-16 हराया​​​​​​​
युवा भारतीय शटलर प्रियांशु राजावत ने ऑरलियन्स मास्टर्स का खिताब जीत लिया है। 21 साल के इस खिलाड़ी ने संघर्षपूर्ण फाइनल मुकाबले डेनमार्क के मैग्नस जोहानसन को 21-15, 19-21, 21-16 से हराया। इस युवा स्टार ने पहली बार सुपर 300 सीरीज खिताब जीता है। प्रियांशु इस साल का पहला फाइनल खेल रहे थे। वे पिछले थॉमस कप जीतने वाली भारतीय टीम का हिस्सा थे।​​​​​​​
दिल्ली के सैक्रेड हार्ट चर्च पहुंचे प्रधानमंत्री मोदी
प्रधानमंत्री नरेंद्र मोदी दिल्ली के सैक्रेड हार्ट चर्च पहुंचे। यहां उन्होंने कैंडल सेरेमनी में हिस्सा लिया। पीएम ने देश की शांति और खुशहाली के लिए प्रार्थना की। इससे पहले चर्च के फादर फ्रांसिस स्वामीनाथन ने कहा कि हम बहुत उत्साहित हैं, क्योंकि पहली बार कोई प्रधानमंत्री यहां चर्च में आ रहे हैं। हम उनके लिए प्रार्थना करेंगे। उनका आना एक बहुत बड़ा संदेश देता है कि वे सबका साथ-सबका विकास में सभी धर्मों को एक साथ लेकर चलते हैं। पढ़ें पूरी खबर...
हरियाणा के पूर्व CM की गाड़ी का एक्सीडेंट, हिसार में भूपेंद्र हुड्‌डा के काफिले के सामने आई नील गाय
हरियाणा के हिसार में पूर्व CM भूपेंद्र सिंह हुड्‌डा के काफिले का एक्सीडेंट हो गया। उनकी कार के सामने अचानक नील गाय आ गई। जिससे उनकी गाड़ी आगे से बुरी तरह से क्षतिग्रस्त हो गई। कार के एयरबैग खुल गए थे जिसके कारण भूपेंद्र सिंह हुड्‌डा को कुछ नहीं हुआ।
हादसा गांव मतलौडा के पास हुआ। बाद में उन्हें दूसरी गाड़ी से आगे के लिए रवाना किया गया। मुख्यमंत्री मनोहर लाल ने भूपेंद्र सिंह हुड्‌डा को फोन कर उनका हाल चाल जाना। पढ़िए पूरी खबर...
ओडिशा के CM ने जापान से ली कैबिनेट बैठक, वर्चुअली शामिल हुए
​​​​​​​ओडिशा के मुख्यमंत्री नवीन पटनायक, इन दिनों जापान की यात्रा पर हैं। रविवार को उन्होंने वहीं से कैबिनेट बैठक ली। ओडिशा से लगभग 6000 किलोमीटर दूर जापानी शहर क्योटो से पटनायक ने वर्चुअली कैबिनेट बैठक ली। उनके कैबिनेट सहयोगी विशेष कैबिनेट बैठक में वर्चुअली शामिल हुए। नवीन पटनायक की अध्यक्षता में हुई बैठक में सात फैसले लिए गए।
अंडमान-निकोबार आईलैंड पर एक ही दिन में भूकंप के 3 झटके, तीव्रता 4.9, 4.1 और 5,2 आंकी गई
निकोबार आईलैंड पर रविवार दोपहर करीब 4.40 बजे भूकंप का झटका महसूस किया गया। रिक्टर पैमाने पर इसकी तीव्रता 5.2 आंकी गई। इसके पहले दोपहर 2.59 बजे अंडमान-निकोबार आईलैंड पर भूकंप का झटका महसूस किया गया था। इसकी तीव्रता रिक्टर पैमाने पर 4.1 आंकी गई। इसका सेंटर जमीन से 10 किलोमीटर की गहराई में था। वहीं दोपहर 1.16 बजे भी अंडमान में भूकंप का झटका आया था। इसकी तीव्रता 4.9 आंकी गई थी। इसका केंद्र कैंपबेल बे से 10 किलोमीटर गहराई में था। जान-माल के नुकसान की अभी कोई खबर नहीं है।
जम्मू-कश्मीर में सेना ने एक आतंकी को मार गिराया, दो घायल, पुंछ में सेना का ऑपरेशन
जम्मू-कश्मीर में पुंछ के ​​​​शाहपुर में भारतीय सेना द्वारा चलाए गए एक ऑपरेशन में रविवार को एक आतंकवादी मारा गया और दो अन्य घायल हो गए।
बक्सर में मालगाड़ी की 3 बोगी बेपटरी, डाउनलाइन बंद:मगध एक्सप्रेस समेत 5 ट्रेनें फंसी
बिहार के बक्सर में रविवार को मालगाड़ी पटरी से उतर गई। दानापुर–पीडीडीयू रेलखंड पर डुमरांव स्टेशन के पास मालगाड़ी की 3 बोगियां पटरी से उतर गईं। हादसा दोपहर 12 बजे हुआ। इसके बाद डाउन लाइन पर ट्रेनों का आना जाना बंद हो गया। पटना, भागलपुर, बरौनी आदि जगहों पर जाने वाली ट्रेनें विभिन्न स्टेशनों पर रुकी हैं। पढ़े पूरी खबर...
दिल्ली नगर निगम मेयर चुनाव 26 अप्रैल को, आप नेता सौरभ भारद्वाज ने किया ऐलान
आप आदमी पार्टी के नेता सौरभ भारद्वाज ने दिल्ली नगर निगम (MCD) मेयर के लिए होने वाले चुनावों के लिए तारीख का एलान कर दिया है। आप नेता ने बताया कि दिल्ली की मेयर शैली ओबेरॉय ने मेयर चुनाव के लिए 26 अप्रैल की तारीख तय की है। पढ़ें पूरी खबर...
दिल्ली के जामिया नगर में 25 वर्षीय एमबीए स्टूडेंट ने शनिवार देर रात फांसी लगाकर आत्महत्या की
दिल्ली के साउथ ईस्ट के जामिया नगर इलाके में अब्दुद्दीन (25) नाम के सेकेंड ईयर एमबीए स्टूडेंट ने शनिवार देर रात फांसी लगाकर आत्महत्या कर ली। पुलिस ने बताया कि देर रात इस मामले की जानकारी मिली थी। स्टूडेंट ने ऐसा कदम क्यों उठाया इस बात का पता नहीं चल पाया है। वहीं, कोई सुसाइड नोट भी बरामद नहीं हुआ है। डेडबॉडी को पोस्टमॉर्टम के लिए भेज दिया है। पुलिस मामले की जांच कर रही है।
IIT मुंबई में स्टूडेंट की आत्महत्या मामले में पुलिस ने बैचमेट को गिरफ्तार किया
IIT मुंबई कैंपस में दर्शन सोलंकी नाम के स्टूडेंट की आत्महत्या के मामले में पुलिस ने जांच के बाद उसके बैचमेट को गिरफ्तार किया है। गिरफ्तार स्टूडेंट का नाम अरमान खत्री है। दर्शन और अरमान दोनों होस्टल के एक ही फ्लोर पर रहते थे।
बता दें कि दर्शन ने होस्टल की सातवीं मंजिल से कूदकर 12 फरवरी को आत्महत्या कर ली थी। इस केस की जांच करने के दौरान 3 मार्च को पुलिस को उसके कमरे से एक नोट बरामद हुआ था, जिस पर लिखा था कि अरमान ने मुझे मारा है।
एमके स्टालिन ने केंद्रीय गृहमंत्री अमित शाह को पत्र लिखा, CRPF परीक्षा में तमिल भाषा को शामिल करने की मांग की
तमिलनाडु के सीएम एमके स्टालिन ने केंद्रीय गृहमंत्री अमित शाह को पत्र लिखा है। उन्होंने सेंट्रल रिजर्व प्रोटेक्शन फोर्स (CRPF) की भर्ती परीक्षा में तमिल को भाषा के तौर पर को जोड़ने की मांग की है।
एक स्टेटमेंट ने तमिलनाडु सरकार ने रविवार को इस बात की पुष्टि की है। स्टालिन ने पत्र में लिखा कि CRPF की लिखित परीक्षा के लिए नोटिफिकेशन जारी हुआ है जिसके मुताबिक केवल हिंदी और इंग्लिश में ही परीक्षा दी जा सकती है। उन्होंने बताया कि CRPF के कुल 9,212 पदों में से 579 पदों के लिए तमिलनाडु के 12 सेंटर्स पर परीक्षा होना है। तमिलनाडु के एस्पिरेंट्स अपनी मातृभाषा में परीक्षा नहीं दे पाएंगे।
फ्रांस के मारसैल शहर में 4 मंजिला इमारत गिरी, 5 लोग घायल; कई लोगों के मलबे में दबे होने की आशंका
फ्रांस के बंदरगाह शहर मारसैल में रविवार तड़के एक 4 मंजिला इमारत गिर गई। इसके बाद यहां आग लग गई। हादसे में 5 लोग घायल हो गई। कई लोगों के मलबे में दबे होने की आशंका जताई जा रही है। मौके पर पहुंची फायर ब्रिगेड के एक कर्मचारी ने कहा- आग लगने के कारण बचाव-कर्मियों को रेस्क्यू ऑपरेशन में काफी दिक्कतों का सामना करना पड़ रहा है। फिलहाल हादसे की वजह का पता नहीं चल सका है।
राहुल गांधी की कोलार में 10 अप्रैल को होने वाली रैली स्थगित, 2019 में यहीं दिया था मोदी सरनेम वाला बयान
कांग्रेस नेता राहुल गांधी की कर्नाटक के कोलार में 10 अप्रैल को होने वाली चुनावी रैली स्थगित कर दी गई है। अब यह 16 अप्रैल को होगी। कांग्रेस की कर्नाटक इकाई के अध्यक्ष डी के शिवकुमार ने शनिवार को यह जानकारी दी। राहुल की 10 अप्रैल को उसी स्थान से लोगों को संबोधित करने का कार्यक्रम था, जहां 2019 के लोकसभा चुनाव के दौरान दिए भाषण के कारण सूरत की अदालत ने पिछले महीने 23 मार्च को आपराधिक मानहानि का दोषी ठहराए था। इसके एक दिन बाद यानी 24 मार्च को राहुल की संसद सदस्यता खत्म कर दी ई थी।
पुंछ में LoC के पास घुसपैठ की कोशिश नाकाम, सेना ने घुसपैठियों को मार गिराया
पुंछ के शाहपुरा सेक्टर में शनिवार रात सेना ने घुसपैठ की कोिशश नाकाम कर दी। सेना ने रात को करीब 2 बजे पुंछ के शाहपुर सेक्टर में काइयां मंदार फॉरवर्ड पोस्ट के पास संदिग्ध हलचल देखी। सुबह करीब सवा 4 बजे तक इस इलाके में फायरिंग की आवाजें आईं। सूत्रों के मुताबिक, सेना ने घुसपैठियों को मार गिराया गया है। बॉडी की तलाश के लिए ऑपरेशन चलाया जा रहा है।
बेंगलुरु होटल एसोसिएशन का फैसला- राज्य के नंदिनी मिल्क का ही इस्तेमाल करेंगे; अमूल करने वाला था शहर में एंट्री
बेंगलुरु के होटल एसोसिएशन ने फैसला किया है कि वे किसी और ब्रांड के मिल्क प्रोडक्ट्स का इस्तेमाल नहीं करेंगे। वे राज्य के दुग्ध उत्पादक किसानों को सपोर्ट करने के लिए राज्य के नंदिनी ब्रांड के डेयरी प्रोडक्ट ही खरीदेंगे। हाल ही में अमूल कंपनी ने ऐलान किया था कि वह बेंगलुरु में अपने प्रोडक्ट सप्लाई करेगी। बेंगलुरु होटल एसोसिएशन ने अमूल का नाम लिए बिना कहा कि हम सभी को कर्नाटक के नंदिनी दूध पर गर्व है और इसे बढ़ावा मिलना चाहिए। हमने सुना है कि दूसरे राज्यों से दूध कर्नाटक सप्लाई किया जा रहा है। पर हम सब नंदिनी के साथ हैं।
देशभर में ईस्टर सेलिब्रेशन शुरू, मिडनाइट प्रेयर के लिए चर्च पहुंचे लोग
देशभर में ईस्टर सेलिब्रेशन शुरू हो गया है। बड़ी संख्या में लोग चर्च पहुंचे और मिडनाइट प्रेयर में भाग लिया। माना जाता है कि गुड फ्राइडे के दिन ईसा मसीह को सूली पर चढ़ाया गया था, वहीं ईस्टर के दिन वे दोबारा से जीवित हुए थे। इसकी खुशी में ईसाई धर्म के लोग हर साल ईस्टर संडे मनाते हैं।
राष्ट्रपति द्रौपदी मुर्मू ने भी देशवासियों को ईस्टर की बधाई दी। उन्होंने कहा- ‘आइए हम भी ईसा मसीह के आदर्शों को अपनाकर अपने समाज में प्रेम और सद्भाव फैलाएं और राष्ट्र के विकास में योगदान देने का संकल्प लें।’
थाईलैंड में शूटिंग की घटना में 4 लोगों की मौत; पुलिस तलाश में जुटी
थाईलैंड में शनिवार को शूटिंग की एक घटना में 4 लोगों की मौत हो गई। स्थानीय मीडिया के मुताबिक, पुलिस आरोपी को पकड़ने की कोशिश कर रही है। घटना शनिवार शाम लगभग 5 बजे खिरी रात निकहोम जिले में हुई।
पिछले महीने, फेटचाबुरी राज्य में शूटिंग की एक घटना में 3 लोगों की मौत हो गई थी और 3 लोग घायल हो गए थे।
शिमला में बीते दो दिनों में आईं 30 हजार से ज्यादा गाड़ियां, वीकेंड मनाने के लिए पहुंच रहे टूरिस्ट
बढ़ती गर्मी के बीच हजारों लोग वीकेंड इंजॉय करने के लिए शिमला पहुंचे हैं। पुलिस के मुताबिक, बीते दो दिनों में शिमला में 30 हजार से ज्यादा गाड़ियां आई हैं। 4 से 5 हजार गाड़ियां और आने की संभावना है। सबसे ज्यादा टूरिस्ट दिल्ली, हरियाणा, चंडीगढ़ और पंजाब से पहुंच रहे हैं।
शिमला SP संजीव कुमार गांधी ने बताया कि पुलिस ट्रैफिक को रेगुलेट कर रही है, जिससे लोगों को कोई परेशानी ना हो। अभी तक सब सही चल रहा है।
ट्यूनीशिया में शरणार्थियों को ले जा रही नाव डूबी; 17 को बचाया, 20 लापता
शरणार्थियों को लेकर इटली जा रही एक नाव ट्यूनीशिया के पास भूमध्य सागर में डूब गई। शनिवार को हुए हादसे के बाद कोस्ट गार्ड ने 17 लोगों को बचा लिया, लेकिन 20 लोग अभी भी लापता हैं। ये घटना ट्यूनीशिया के सफैक्स तट पर हुई। वहां के जज फाउजी मसमौसदी ने बताया कि रेस्क्यू किए गए 2 लोगों की हालत गंभीर बनी हुई है।
नेपाल की राजधानी काठमांडू में भूकंप का झटका, तीव्रता 4.1 रही
नेपाल की राजधानी काठमांडू में शनिवार रात करीब 8:14 बजे 4.1 तीव्रता का भूकंप आया। इसका केंद्र काठमांडू से 169 किलोमीटर दूर 29 किमी की गहराई में था। किसी तरह के जानमाल के नुकसान की खबर नहीं है।